ВПЕЧАТЛЕНИЯ ОТ МЕЖДУНАРОДНИЯ КОНКУРС ЗА ПИАНИСТИ И ЦИГУЛАРИ „ПАНЧО ВЛАДИГЕРОВ“ (МЛАДИ ИНСТРУМЕНТАЛИСТИ) В ШУМЕН, 29 април – 05 май 2017 г.

Всъщност, впечатленията са породени от присъствието ми в качеството на педагог и слушател в **секцията за млади пианисти**, затова коментарите ми ще бъдат ограничени в тази насока на тазгодишното издание на конкурса. По една или друга причина през годините от учредяването бях възпрепятстван (с едно-единствено отдавнашно изключение) да се приобщя към атмосферата на това значимо за нашата музикална култура събитие, и затова моите усещания се оформиха без натрупан „бекграунд“, в напълно нова за мен обстановка.

Конкурсът в този формат бе проведен в три възрастови групи – за млади инструменталисти до 12-годишна, до 15-годишна и до19-годишна възраст, с високи изисквания по регламент и пред едно изключително авторитетно жури, съставено от световноизвестни педагози и изпълнители. В клавирната секция председател на петчленното жури бе Боян Воденичаров – професор в Кралската музикална академия в Брюксел, и с членове професорите Акилес Делле Винье (Аржентина/Белгия), Андреас Фрьолих (Германия), Минг Янг (Китай) и Марина Капацинская (България). Смятам за очевиден факта, че изброените имена дават много висок ценз на конкурса и го издигат на едно завидно за нашите стандарти ниво.

За съжаление, броят на участниците (общо шестнадесет) в трите възрастови групи не бе достатъчен, за да може форумът да получи един завършен и достоен за завидната организация облик. Все пак ще подчертая, че според общото мнение на колегите подготовката на младите участници бе солидна и пълноценна, а в много случаи изявите им оставиха трайни положителни впечатления. С други думи, в този смисъл количеството не бе определящо за качеството. Изненадващо за мен бе почти незабележимото международно присъствие (за разлика от това при цигуларите) и ми се струва, че една целенасочена кампания за привличане на участници от чужбина би трябвало да бъде най-важната насока за бъдещите издания на конкурса.

Ще посоча резултатите в отделните групи:

**Първа възрастова група** (до 12 г.)

**Първа награда – Ангел Ялъчков** (София)

**Втора награда и наградата за най-добро изпълнение на произведение от Панчо Владигеров – Борил Христов** (Варна)

**Трета награда – Виктор Вичев** (Пловдив) и **Ранимир Павлов** (Русе).

**Втора възрастова група** (до 15 г.)

**Първа награда** **и наградата за най-добро изпълнение на произведение от Панчо Владигеров – Хасан Игнатов** (Шумен)

**Втора** **награда** **и наградата за най-добро изпълнение на произведение от Панчо Владигеров – Ибрахим Игнатов** (Шумен)

**Трета награда – Славчо Тодоров** (Плевен).

**Трета възрастова група** (до 19 г.)

**Втора** **награда –** **Емануил Иванов** (Пазарджик) и **Втора награда –Йоана Райчева** (Варна)

**Трета награда** **и наградата за най-добро изпълнение на произведение от Панчо Владигеров –** **Анна Гаалова** (Чехия) и **Трета награда и специална награда на името на Антон Диков – Георги Василев** (София)

В първа група ясно се открои представянето на Ангел Ялъчков – ярко сценично присъствие и впечатляващи постижения по отношение на звукоизвличане и стилова култура. Борил Христов показа завидна стабилност и артистизъм, особено в интерпретацията на „Сантиментален валс” на Чайковски и „Хумореска” на Владигеров.

Във втора група братята Игнатови не оставиха съмнение в своята заявка като изключително перспективни млади инструменталисти. Нашумените през последните години близнаци Хасан и Ибрахим Игнатови определено израстват в положителна насока. Натрупаните завидни инструментални умения, природната сръчност и очевидната всеотдайност от известно време насам са съчетани с вещото ръководство на известния варненски клавирен педагог Мария Гинева , което предопределя тяхното пълноценно и убедително професионално развитие.

Затруднен съм в оценката си относно класирането в трета група. Отдавна следя изявите на Емануил Иванов и смятам, че той притежава необходимия потенциал да бъде следващия от поредицата наши млади пианисти, направили през последните десетина години своеобразен пробив по световните сцени – имам предвид най-вече тези, които спечелиха редица награди на най-престижните международни конкурси. Емануил рязко изпъква със своето овладяно, задълбочено и виртуозно музициране във всяка конкурентна среда у нас и заслужено е носител на множество първи награди. Този път изглежда му попречиха някои уязвими решения в интерпретацията най-вече на Соната К.311 ре мажор и Концерт KW 414 ла мажор на Моцарт, а преценката на авторитетното жури бе единодушна (такъв бе анонсът на церемонията по награждаването) . Все пак, според мен, въпреки стабилното и стойностно представяне на чаровната варненка Йоана Райчева, подялбата на втората награда не бе най-безукорното решение. Трудно ми е също да приема безрезервно решението за поделената трета награда. По-младият и по-неопитен от своите конкуренти, седемнадесетгодишен пианист Георги Василев впечатли с честното си, ангажирано и аргументирано (макар и праволинейно на моменти) музициране – присъдената му специална награда на името на Антон Диков бе напълно заслужена. Липсата на концентрация при изпълнението на Третия клавирен концерт на Бетовен, довела до явни несполуки на финалния трети тур, логично го постави на третото място. Задавам си обаче въпроса дали цялостното представяне на чехкинята Анна Гаалова бе достатъчно убедително, за да компенсира катастрофалното изпълнение на същия концерт на финалния тур...

И накрая, бих искал да изразя искреното си възхищение от дейността на организаторите на конкурса. Госпожа Диана Дечева – изпълнителен директор на Фондация „Панчо Владигеров”, госпожа Надежда Милева – директор на школата по изкуствата „Анастас Стоянов”, както и целия ангажиран за събитието екип, осигуриха целия максимално възможен комфорт за участниците и за нас – техните преподаватели. Визирам не само щедро предоставената възможност за репетиции, но и безкрайно коректното отношение и експидитивност. От отзиви на колеги разбрах, че тази перфектна организация и съпричастното отношение са неизменни и се дължат на трайно утвърдената от организаторите традиция. Желая от все сърце успех на следващите издания на конкурса, посветен на най-известния български композитор!